Die Doop | Afrikaanse Artikels - Just Africa Mission
Die onderwerp van die doop is baie kontroversieel met baie misverstande. Baie mense dweep met die doop en dit raak 'n obsessie by hulle. Dit veroorsaak baie keer ongebalanseerde en dwase strydvrae met die gevolg dat Christene twis oor die doop. Titus 3:9-11 verklaar dat sulke stryery nutteloos is. Dit verwek partyskap en deel mense op in kampe. Dit is nie ons doel nie, ons wil mense uitnooi om soos Handelinge 17:11 te maak – “...hulle het die woord met alle welwillendheid ontvang en elke dag die Skrifte ondersoek of hierdie dinge so was.
Matt. 28:18 – “Gaan dan heen, maak dissipels van al die nasies, en doop hulle in die Naam van die Vader en die Seun en die Heilige Gees; en leer hulle om alles te onderhou wat Ek julle beveel het.”
Hand. 2:38 – “En Petrus sê vir hulle: Bekeer julle, en laat elkeen van julle gedoop word in die Naam van Jesus Christus tot vergewing van sondes, en julle sal die gawe van die Heilige Gees ontvang.”
Joh. 3:23 – “En Johannes was ook besig om te doop in Enon naby Salim, omdat daar baie water was.”
Hand. 8:38 – “En hy het beveel dat die wa moes stilhou; en hulle het altwee in die water afgeklim, Filippus en die hofdienaar; en hy het hom gedoop.”
As jy 'n baba is deur jou ouers se toewyding, of eers as jy volwasse is deur jou eie besluit? Hierdie is 'n baie belangrike vraag want dit is hier waar baie kerke in hulle oortuigings verskil. Wanneer is dit geoorloof om gedoop te word? Watter Bybelse voorwaardes moet eers nagekom word voordat ons gedoop kan en mag word.
Wanneer jy 'n opregte berou en jammerte in jou hart het en jy jouself as’tware verwyt omdat jy spyt is oor jou sonde, opstand en rebellie teen God.
Daar is 'n diepe begeerte in jou om anders te wees – om gehoorsaam te wees aan God, om getrou aan God en heilig te lewe, om jouself te onderwerp aan die wil van God. Jy wil God in alles behaag en 'n volgeling van Jesus word.
Daar is 'n definitiewe besluit in jou binneste om van nou af kant te kies vir God en teen sonde en slegte dinge wat oor jou pad kom. Jy het besluit om die wêreld met sy begeerlikhede te verloën en van alle goddelose plesiere af te sien, sodat jy die Here kan dien.
Hulle wat glo: Hand. 8:12,36,37 en Mark. 16:16.
Geloof kom voor doop – ‘Hy wat glo en hom laat doop sal gered word.’ Om te glo is om my algehele vertroue in Jesus as my verlosser te plaas: dat Hy my sondes alles vergewe en dat Sy bloed my volledig en volkome reinig van alle sonde en sondeskuld. Daar moet ook geglo word dat jy saam met Hom sal lewe in 'n nuwe lewe omdat Hy jou vrygemaak het van die mag van sonde.
AL DIE KENNIS IN DIE WÊRELD HELP NIKS TENSY EK 'N BESLUIT MAAK IN DIE LIG VAN WAT EK NOU WEET!
Hand. 22:16 – “En nou, waarom versuim jy? Staan op, laat jou doop en jou sondes afwas, terwyl jy die Naam van die Here aanroep.”